Τυχαιοποιημένη ελεγχομένη μελέτη μετεγχειρητικής αναλγησίας σε προστατεκτομές με συνεχή χορήγηση τραμαδόλης, κεταμίνης και εφαρμογή ηλεκτροβελονισμού
Authors: Ντρίτσου Βάγια 
Published: August 2021

Σκοπός ήταν η μελέτη της αποτελεσματικότητας της εφαρμογής της τεχνικής του ηλεκτροβελονισμού (Η/Β) σα συμπληρωματική θεραπεία περιεγχειρητικά στα πλαίσια ενός μοντέλου πολυπαραγοντικής αναλγησίας σε συνδυασμό με ευρύτερα χρησιμοποιούμενα αναλγητικά από την ενδοφλέβια οδό όπως τραμαδόλη και κεταμίνη στους ασθενείς που υποβλήθηκαν σε ριζική προστατεκτομή, η συχνότητα εμφάνισης ανεπιθύμητων ενεργειών και η ικανοποίηση και ευφορία των ασθενών από την εφαρμοσθείσα τεχνική. 75 ασθενείς που υποβλήθηκαν σε ριζική προστατεκτομή χωρίστηκαν με τυχαιοποίηση σε 2 ομάδες την ΤΚΒ (n= 37): τραμαδόλη + κεταμίνη + Η/Β και την ΤΚ (n= 38): τραμαδόλη + κεταμίνη. Στους ασθενείς της ομάδας ΤΚΒ όταν άρχιζε η συρραφή των κοιλιακών τοιχωμάτων τοποθετούνταν βελόνες στα σημεία LI 4 και στα δύο άνω άκρα και εφαρμοζόταν Η/Β για 30 min σε συχνότητα 100 Hz και αμέσως μετά την αποδιασωλήνωση τους στα σημεία ST 36 και LI 4 για 30 min σε συχνότητα 4 Hz. Στην ομάδα ΤΚ οι βελόνες τοποθετούνταν πάνω σε αυτοκόλλητες ταινίες στα ίδια σημεία χωρίς να διαπερνούν το δέρμα των ασθενών. Τα ηλεκτρόδια συνδέονταν κατά ζεύγη και το Η/Β μηχάνημα ενώ ήταν ανοικτό δεν ήταν προγραμματισμένο να χορηγεί ηλεκτρικό ρεύμα. Η εκτίμηση των ασθενών γινόταν με καταγραφή της έντασης του πόνου σε κίνηση και ακινησία με τις κλίμακες εκτίμησης του πόνου ΝRS, PPI, SF-_MPQ και την εφαρμογής της συσκευής του αλγόμετρου εκατέρωθεν του μέσου της χειρουργικής τομής και καταγραφής του ουδού του πόνου, της κορτιζόλης του ορού, της συμπληρωματικής αναλγησίας, της εκτίμησης του άγχους με την κλίμακα STAI, της ικανοποίησης τους και των ανεπιθύμητων ενεργειών. Μελετήθηκαν συνολικά 70 ασθενείς, 35 σε κάθε ομάδα. Η εκτίμηση της έντασης του πόνου των ασθενών με την κλίμακα NRS, την κλίμακα PPI και την τροποποιημένη κλίμακα McGill (SF_MPQ) έδειξε στατιστικά σημαντική μείωση της έντασης του πόνου στην ανάπαυση και στην κίνηση και στατιστικά σημαντική αύξηση του ουδού του πόνου με τη χρήση του αλγόμετρου σε όλες τις εκτιμήσεις στην ομάδα ΤΚΒ σε σχέση με την ΤΚ (p<0.001). Υπήρξε στατιστικά σημαντική μείωση στη χορήγηση συμπληρωματικής αναλγησίας ιδίως στα 45 min μετά την επέμβαση (p<0.001) στην ομάδα ΤΚΒ και στατιστικά σημαντική μείωση των τιμών της κορτιζόλης στο αίμα στη χρονική στιγμή CORT3 (p<0.05) στην ομάδα ΤΚΒ. Οι ασθενείς ήταν ευχαριστημένοι από την αναλγητική τεχνική που τους εφαρμόστηκε ιδίως στην ομάδα ΤΚΒ (p<0.01). Ένα πολύ μικρό ποσοστό των ασθενών εμφάνισε κάποιες ανεπιθύμητες ενέργειες από τη χρήση των οπιοειδών και όχι όλες ταυτόχρονα εκτός από την έναρξη κινητοποίησης του εντέρου. Στην ομάδα ΤΚ υπήρξε στατιστικά σημαντική καθυστέρηση στην έναρξη της κινητοποίησης του εντέρου στα 45 min (p≤0.001) και στις 2 h (p≤0.05). Η εφαρμογή της τεχνικής του ηλεκτροβελονισμού σα συμπληρωματική θεραπεία σε συνδυασμό με τραμαδόλη και κεταμίνη διεγχειρητικά και άμεσα μετεγχειρητικά μείωσε την ένταση του πόνου των ασθενών που υποβλήθηκαν σε επέμβαση ριζικής προστατεκτομής, μείωσε τη συχνότητα εμφάνισης των ανεπιθύμητων ενεργειών από τη χρήση των οπιοειδών και οι ασθενείς είναι πιο ικανοποιημένοι και με ένα αίσθημα ευφορίας.